薄薄酒三首  其二
作者：張侃
朝代：宋

paragraphs: 薄薄酒，免厚味。
醜醜婦，得長年。
淵明飲酒聊小醉，醉後清風北窗眠。
季倫百萬買嬌麗，一朝禍至空棄捐。
因思達者得其趣，那用情愛汩心淵。
門栽五柳池種蓮，瓶無斗粟囊無錢。
浮雲富貴不須問，在世得失付自然。
君看曳玉垂金趨魏闕，何如躡舄散策吳羌邊。
君看奇珍異味食方丈，何如糲飯野蔌在目前。
古來知此亦自少，或出或處隨吾權。
入秋雨過暑光薄，桂子將綻添清妍。
抱甕獨醉有深樂，不用抽釵喚李娟。